T CP LEO 5 
50 cca t YIR elate TER [ 
sa „KONYVTA rea 





ANUL IV Nr. 18 
6 MAIU - 1923 


În acest număr: Badea Gheorghe de Octavian Goga; Cetind pe Baude- 
laire poezie de Aegroius; Orașele noastre: Lugojul de P. Nemoianu; Va pleca 
guvernul? de E. G.; Descentralizarea administraţiei școlare de Octavian Prie; 
Apelul la străinătate de Alexandru A. Hodoș; Barza și unificarea de Septimiu 
Popa; O solidaritate suspectă de Moise Nicoară; Cronica politică: Criză mini- 
sterială sau criză de guvernare? de Ion Balint; Gazeta rimată: Visul Voevodului 
de Spiritistul Morfeu; Insemnări: Comemorarea lui Gh. Pop, Revoluţia din Româ- 
nia, Vizită princiară, Epidemia tantiemelor, Cuziştii, Boilă Biruitorul, Apponyi la 
Bâle, Versurile glumeţe 


CLU) 
REDACŢIA ŞI ADMINISTRAȚIA : PIAȚA CUZA VODĂ NO. 16 


Li 

i ; 
Un exempiar 5 Lei 
mul Ade bel al 2 


© BCUCIuj 


“ONYVTARA 





Badea Gheorghe 


In lumea noastră patriarhală de ieri, când Ardealul românesc, ca 
o număroasă familie oropsită, își trăia protestarea lui de fiecare zi, un 
suflu de austeritate biblică înviora viața de aici. Cărturari şi țărani, 
izolați de binefacerile statului, strânși în orizonturi mici dar- povățuiţi 
de instincte sigure și adânci, ai noștri erau constituiți întro societate 
luptătoare retranşată după credinţele ei și ferită de ori-ce transacții cu 
împrejurările. 

Ca în catacombele primilor creștini, în Ardealul oprimat nu se 
urzeau planuri constructive, ci se păstra cu sfințenie pe seama viito- 
rului mai norocos: o ideie. 

Politica acelor zile resimțea în “mod fatal pecetea vremii. 

Fără a putea fi o acțiune, fiindcă se isbea la tot pasul de opre- 
liştile statului duşman, politica era un apostolat. Sbuciumul tuturora 

se destășură în cadrul valorilor morale, singura noastră tărie de popor 
sărac şi încătușat în voinţa lui, creându-se astfel o atmosferă de vi- 
guroasă onestitate rustică în care un popor de țărani își afirma cu 
îndârjire o religie națională, distinctă şi conștientă. Nu era o perioadă 
de puternice dărâmări sau clădiri, viaţa publică nu scotea la suprafață 
diverse probleme, nu cerea avânturi îndrăzneţe de gândire sau o spe- 
cială inițiativă, cerea ceva mai mult, o abnegaţie până la sacrificiu 
şi-un devotament fanatic care martirizează. Ca în epocile de tinereţe 
ale popoarelor, când dorul de libertate copleșește toate îndemnurile, 
Ardealul de sub regimul unguresc își încorda energiile pentru a face 
“să svâcnească în conștiința tuturora cu cât mai multă tărie suprema 
„abstracțiune: idealul naţional. 

In această fază când conservarea patrimoniului de rasă era deci 
ținta de căpetenie, firește, sufletul mulțimii se sbătea însetat de evan- 
ghelişti chemați să- i modeleze Simțirea cu pilda lor. Prin satele noastre, 
prin orășelele de provincie trăiau acești depozitari ai dogmei, care 

acolo în umbră îmbărbătau masele și propovăduiau speranța în ziua 
de mâine. Pe la adunări de popor, în încăperile înguste ale școlilor 
rurale, se risipea o vastă operă de propagandă anonimă, se răscoleau 
revendicări: politice, se înjghebau conferințe culturale, se cântau doine 
şi se spuneau versuri de Sion sau Alexandri, dar mai presus de 
toate se afişa o particulară mândrie a diferenţiării de neam, sentimentul 
de o măreție elementară în larga lui revărsare primitivă: „Român 
sânt, român voi fi“... Fiecare din aceste manifestări de viaţă îşi avea 
de obicei un patron al ei, fruntașul consacrat, omul care încarna crezul 
obștesc și care printro linie dreaptă a unei vieţi își răscumpărase 
dreptul de îndrumător deodată cu toate persecuțiile regimului ostil. 


Din această tagmă de evangheliști ai neamului, era nestorul lup- 
telor noastre de aici Gheorghe Pop din Băsești, badea Gheorghe cum 
îi ziceam cu toţii de vre-o treizeci de ani încoace. Marele gospodar 
din Sălaj era patronul mişcării naționale de pe toată întinderea Ar- 
dealului. De prin anii optzeci ai veacului și până la desrobire: numele 
seniorului - darnic se întâlnește pretutindeni unde subt opresiunea 
maghiară se strigă durerea noastră. Decenii dearândul între lon Raţiu 
și Vasile Lucaci, se ivește la adunările naționale figura lui venerabilă 
venită să afirme cu-o liniştită mândrie simțământul tuturor. Viaţa lui a 
avut numai linii mari și simple, o sănătate de suflet robustă năzuind 
spre o singură ţintă. Cine s'ar apuca s'o reconstruiască în lumina vremii 
lui, ar zugrăvi poate cea mai reprezentativă personalitate a fruntașilor 
noştri politici și-ar descifra toate tainele rezistenţei românești din era 
violențelor maghiare. | 


Gheorghe Pop de Băseşti sa cheltuit optzeci de ani cât a trăit 
pentru *toate variatele necesităţi naţionale cu care şi-a confundat exi- 
stența. A fost dela început în colțul lui un punct fix al conştiinţei 
româneşti, un paznic de graniță la nord în vecinătatea Tisei. Din 
daniile lui palpita cultura noastră în acele părți și tresărea o îndârjită 
defensivă politică. Fruntașul român desfășura o luptă programatică, 
întfățișându-se la toate ocaziile ca un exponent al ideilor de desro- 
bire. Zeci de ani până la adânci bătrâneţe a fost astfel deputat în 
Camera din Budapesta, iar pe vemea Memorandului și-a avut partea 
lui de pedeapsâ. După moartea președintelui Raţiu, opinia publică 
întreagă l-a desemnat de conducător al partidului național, ceia-ce 
însemna pe atunci un șef al românismului militant. Seninul patriarh 
badea Gheorghe, era la locul de frunte în toate întrunirile noastre 
cumpătat şi cuminte de câteori trebuia să netezească asperitățile din 
familie, neînduplecat și îndrăzneţ, când venea vorba de problemele. 
apărării naționale. Autoritatea lui era necontestată, fiindcă o viaţă în- 
delungă acest om a dat numai și ma cerut nimănui nimic. Infăţișarea 1 
lui impunea sfatului nostru un aspect de demnitate şi curățenie morală îm- 
prumutând frământărilor dimprejur „o haină de vetustate severă, le- 
gându-ne de continuitatea aspirațiilor din vechime și dându-ne tuturora 
sensaţia binefăcătoare că lupta pe care o ducem e perfect legitimă. și 
credințele noastre vin de demult, de foarte departe... 

Războiul mondial ľa găsit pe lumiriosni moșneag în această ati- 
tudine de protestare. In sufletul lui, ca în al tuturor ardelenilor, s'au 
resuscitat dela început, întrebări mari, crize sguduitoare, pline de nă- 
dejdi. In acest sbucium moșneagul a stat drept, fără nici o concesie 
de circonstanță în fața dușmanului străbun, ochii lui. cutremuraţi se 
îndreptau- spie Bucureşti. Bătrînul președinte al comitetului naţional 
şi-a dat totdeauna seama că salvarea nu poate veni decât de-acolo. 
De-aceia în ziua mare dela Alba-lulia, când catapeteazma monarhiei 
habsburgice troznea şi angrenajul nemțesc era în dislocare, când ar- 
mata României liberatoare era în marş, mâna lui sa întins frățește fără 
nici o socoteală spre desrobitorul care venea. Pe deplin conştient că 
în acele clipe misiunea lui istorică de păstrător al ideii sa îndeplinit 
şi că organismul pe care-l reprezenta va trebui să se schimbe în noua 
configurație de stat, Gheorghe Pop de Băsești a crezut terminată o- 
pera partidului naţional și-a. rostit dictonul scripturii: „Acum slo- 
bozește Doamne, pe robul tău.. 

Moartea lui Badea Gheorghe ca şi viața lui şi-a avut un rost 
simbolic. El sa stins sub șuierul gloanţelor ungurești, în ceasul când 
armata noastră își începuse drumul cuceritor. O viață întreagă de su- 
ferinți și amărăciuni și-a avut compensaţia ei în acele clipe, şeful de- 
srobiţilor n'a închis ochii decît atunci când libertatea i-a fluturat pe 
dinainte zîmbetul fericitor. . 

Astăzi familia răposatului inaugurează monumentul funerar. E un 
prilej de sărbătoare a tuturora pioasa aducere aminte. In vălmășagul 
grăbit al prezentului, când figuranți de-a doua mână au umplut arena 
cu sgomotul lor, profilul președintelui de ieri primește un nou relief 
şi-o înaltă semnificare? 

E un capitol de istorie naţională în cripta dela Băsești. e Peon 
ai țării mele, duceţi-vă la ea să învăţaţi dragoste de neam. 


OCTAVIAN GOGA 

Cetind pe Baudelaire 


Mai recitesc o pagină boinavă 

Din spleenui tău încarcerat în rime, 

In noaptea asta plină de otravă 

Când nu mai râd, căci nu mă vede nime. 


Mai recitesc, și filă după filă, 

Par niște triste galbene petale, 

E pretutindeni brumă fără milă 
Şi-atâta toamnă 'n versurile tale... 


Ce turn înalt, strălucitor de ghiaţă, 
Ţi-e mintea... Văd la ori-ce cotitură, 
Cum câte-un picur proaspăt de viață 
Primește-a morții cuminecătură ... 


Pe rând, pe rând, viziuni multicolore, 
Beţiiie cu-a lor apoteoză, 

Mor în căderea vorbelor sonore, » 
Când visu-și moaie aripa'n nevroză. 


Simt sufletul învins cum ţi se frânge, 
Un Crist cu pieptul sdrențuit de suliţi, 
Pare-că văd cum ai stropit cu sânge 
Pe unde-ai fost, noroiul de pe uliți. 


Şi stând așa cu coatele pe masă, 

Urâtu 'ncinge fruntea mea de ceară 
Când noaptea grea asupra mea se lasă: 
O lespede pe-o pace funerară... 


AEGROTUS 

Oraşele noastre: Lugojul 


Lugojul, capitala judeţului Caraş-Severin și metropola culturală 
de altă dată a Banatului, este singurul oraș mai de seamă din noile 
provincii cu majoritate românească. Faţă de 3000 de maghiari și neo- 
maghiari de foarte recentă proveniență și 7000 de șvabi — buni prie- 
tini ai noștri — numărul românilor este de vreo 12000, plus, și de o 
parte și de alta, sporul vremurilor de după război. Cifrele acestea ne 
dovedesc că, în v:eme ce în Transilvania politica maghiară reuşise să 
oprească pe loc orice progres al românilor și să anihileze orice viață 
românească, în Lugoj, sediul celui mai românesc judeţ, aceasta abia 
îhcolţise. 

Nici nu se pute? întâmpla altfel. 

Venind dela Nord, din direcția Făgetului pe șoseaua străbunilor 
romani, — a cărei vechime locuitorii locului o cunosc nu numai din 
legende, ci și din bolovanii scoşi la suprafață de folosirea necurmată 
de atâta amar de vreme, — pădurile se răresc, munții se prefac în 
dealuri, tot mai mici, ca și o scară a cărei ultimă spiță este „Dealul 
viilor“, la câteva sute de pași de Lugoj. Ajuns pe această ultimă înăl- 
fime, noua perspectivă ce se deschide te țintueşte locului, silindu-te 
să faci o scurtă examinare a splendidului tablou ce se aşterne. La 
stânga privirea nu se oprește până în piscurile cărunte ale uriașilor 
din dosul Caransebeşului, pe undeva pela cumpăna apelor, la dreapta 
în turnurile bisericelor pravoslave zidite pe blânde coline, iar în față... 
la marginea orizontului. Din stânga, dealungul „Dealul viilor“ se în- 
tinde alvia „Cimișului“, formând o bruscă graniță de teren, nelăsând 
în fața Lugojului nici un mușuroi mai pronunțat de pământ să treacă 
malul opus. Apropiindu-se de gura văii Begheiului o cârnește la stânga, 
vrând parcă cu braţul său schilozit de tehnica modernă să îmbrăţi- 
şeze întregul şes din față. Dealungul lui se întinde șirul nesfârșit de 
sate românești, așezate întro adevărată linie de trăgători, în al cărei 

vi centru vedem Lugăjul cum îi zic intelectualii, Logojul în limba popo- 
rului și Liigoșul după sărmana cartografie românească. Privind această 
linie neîntreruptă de mândre sate românești, nu te mai cuprinde mi- 
rarea că Lugojul şi- a putut păstra originalitatea sa în tot decursul ro- 
biei noastre politice. Care putere pământească putea oare să pună stă- 
pânire pe cea. mai importantă poziție, când tot restul frontului, fără 
inamic în față, sta gata să-i sară întraiutor?... Sia 

-Şi aşa, în istoria Lugojului, lupta cu politica maghiară nu cunoaște 
decât un singur și scurt capitol, încheiat de mult. Ca pretutindeni, această 
luptă a început întâi pentru învățământ şi administraţie. La 1861 intră 
limba maghiară în liceu, iar la 1884 se dresează la primăria din Lu- 
goi primul proces verbal asupra ședinței consiliului şi în limba mag- 
hiară, pe lângă cea română și germană. Lupta pe teren economic 


a început şi mai târziu şi e deschisă încă. Fără a intra în detalii, , 


cred că inferioritatea noastră se datoroște numai puternicului sprijin 
al Timişorii dat capitalului străin și pe care nu-l putem avea şi noi 
din partea alor noștri. 


* 
+ * 


Orașul e situat pe ambele maluri ale Timișului. Pe malul drept 


e Lugojul românesc, pe cel stâng cel nemțesc. Chiar dacă nu le-ar 
despărți Timișul, despărțirea dintre cele două cartiere e izbitoare. Lu- 
gojul românesc e mai întins, cu străzi mai întortochiate, cam ca la. 
Bucureşti, cu case care poartă pecetea altor vremuri. Tocmai continui- 
tatea aceasta dintre trecutul îndepărtat şi prezent, nealterată de o ci- 
vilizație pripită, constitue un aspect binefăcător pentru cunoscătorul 
oraşelor din Transilvania. 

Cartierul nemțesc este mai ordonat, cu străzi ca lumânarea. Dar 
nici acestea nu sunt croite după calapodul străzilor din alte Orașe 
modernizate. Edilii politiciani cari le-au trasat le-au făcut mai înguste, 
ca nu cumva să dea năvală pe acestea românii de pe celelalt mal. 

Cele două cartiere sunt legate deolaltă cu un frumos şi impo- 
zant pod de fier, a cărui menire mai curând pare a fi luarea de vamă, 
decât circulația. Incontra acestei anomalii nu protestează însă nimeni, 
de vreme ce lugojenii știu că instituția vămii este mai veche decât 


podul. 
* * 
E: 


Dar Lugojul este un oraș românesc nu numai după proporţia 
numerică a elementului care-l locueşte, ci și sub raport cultural, fapt 
“care-l ridică mai presus și de orașele de provincie ale vechiului Regat. 
Cât privește Transilvania, despre nici un oraş al ei nu sar putea 
spune că ar fi un îndrumător al satelor, cum ar trebui să fie în mod 
normal. Aproape toate orașele din Transilvania, până de curând au 
servit pentru satele româneşti ca punct de atracție numai în ce privește 
trebuințele lor materiale, fără vreo comunitate de ordin sufletesc. Lu- 
goiul a fost şi este un oraș după care se orientează toate satele ro- 
mânești din cea mai mare parte a Banatului. Sub acest raport, Lu- 
goiul îşi .are tradiția sa veche, creiată şi consolidată de o muncă în- 
tensă de mai multe decenii. Locuit de o puternică şi bineînstărită pă- 
tură țărănească și de cel mai mare număr de meseriași români ce-f 
poate da un oraş de provincie, Lugojul s'a emancipat curând de robia 
materială, trezind în rândul acestora dorul după o viaţă culturală, de 
ordin mai înalt. 

Inceputurile culturii românești în Lugoi sunt foarte vechi. Mai 
ales în ce priveste teatrul și cântarea. In Lugoj sau jucat piese româ- 

neşti în anul 1850, deci cu mult înaintea ungurilor. Prin anii 1870—80 
există în Lugoi trupă teatrală stabilă, condusă de lugojeanul Petculescu, 
din activitatea căreia se găsesc interesante documente şi astăzi. 

Dragostea lugojenilor față de cântare se manifestă și mai cu- 
rând. Incă pela anul 1822 lugojenii se străduesc să adune bani în acest 
scop, iar îm anul 1840 trimit o seamă de tineri la Timișoara pentru 
a-i învăţa „să cânte pe note“. După cât se spune, este cea mai veche 
încercare de acest fel în întreaga Transilvanie. In anul 1841, liturghia 
la sărbătorile Paştilor au „cântat-o pe note“ acești cântăreţi aşa de 
trumos, încât... „au umplut inimele la mic şi mare, domn şi țăran, de 
evlavia creştinească și de demnitatea naţională“, — după cum spune 
cronica „Reuniunii române de cântări și muzică din Lugoj“, supranu- 
mită astăzi „Corul Vidu“. „Cine înalță mai frumos decât noi lugojenii 
rugăciunea la Dumnezeul popoarelor“ — se întreabă aceiași cronică. 
„Și Lui şi lumii datu-i-am probă, că românul a păstrat facultățile an- 
tice, care-l fac capabil de cultură şi civilizațiune“. Intreg Banatul — 
am răspunde noi, generația de astăzi — deoarece atâtea coruri câte 
sate sunt în mândrul nostru Bănat înalță rugăciuni tot aşa de frumos 
ca și lugojenii și dau aceiaşi probă lumii. Lugojul wa fost sgârcit în 
revărsarea facultăţilor sale sufleteşti asupra întregului Banat. Pe mă- 
sură ce a receptat razele culturii S'a grăbit să le transmită tuturor sa- 
telelor bănăţene. La șes mai curând, la munte ceva mai târziu. Sub 
influența Lugojului se înființează cor în comuna Chizătău la 1857, 
iar în 1900 numărul corurilor sătești în cuprinsul Banatului trece de 
respectabilul număr de 120. Şi cum nu poți „cânta pe note“ fără să 
știi carte, sa răspândit scrisul și cetitul, s'au înființat biblioteci rurale, 
din armonizarea cărora sa plămădit starea culturală a Banatului de azi. 

Faţă de asemenea rezultate de cultură, stăpânirea românească 
nu trebuia decât să recunoască importanța acestei particularități: a 
sufletului românilor bănăţeni şi progresul lor cultural ne va uimi. 
Deşi „imperiul românesc“ nu 'Sa achitat încă de această datorie a 
sa, totuși oarecari începuturi bune nu lipsesc. Din partea sa, Lugojul 
nu a întârziat să atragă atențiunea celor în drept, prin laudabila ini- 
țiativă de a aduna toate corurile şi toate fanfarele din cuprinsul Ba- 
natului într'o asociaţie, cu sediul în Lugoj. Dupăcât suntem informați, 
Lugojului. i-s'a oferit înalta cinste învitându-l să-şi întindă raza acestei 
inițiative asupra întregei țări. 

Inregistrând această frumoasă operă naţională și culturală, in- 
voluntar gândul îți sboară la publicul care a înțeles-o și a Sprijinit-o, 
ła țăranii și meseriașşii din Lugoj. Pentrucă, în adevăr, pe ei s'a bazat 
întreaga acţiune. 

, Cu deosebire meseriaşii Lugojului —  „maistorii“ cum se nu- 
“mesc dânşii — au fost cei dintâi cari, stăpâni pe meșteșugul scri- 
sului au dovedit o mare înclinare pentru cultură. Cu un spirit de so- 
lidaritate izvorât.și alimentat de organizaţia pe bresle, ei au răspuns 
totdeauna ca un om la apelurile culturale sau naționale ce li sau 
adresat. Spiritul acesta de solidaritate al maistorilor lugojeni mai fi- 
ințează încă și astăzi, dar viața nu mai e aceeași. Organizaţia pe 

bresle şi numeroasele „statute județene“ nu mai sunt în stare să ocro- 
tească truda acestor harnici meșteșugari. Marea industrie și marele 
capital îi ameninţă cu prăbuşirea. Și ar fi păcat să-i lăsăm să piară. 
Să nu uităm, că faima maistorilor lugojeni ajunsese și în apus, într'o 
vreme când existența problemei românești din Ungaria nu ni-se re- 
cunoștea. Nuvelele lui Popovici- Bănăţeanul, cu duioasele subiecte din 
viața meseriașilor lugojeni au fost și sunt citite cu multă plăcere în 
Anglia. Să păstrăm măcar pentru plăcerea acestui apus, capitalul su- 
fletesc ce-l reprezintă maistorii lugojeni, deși recunoaștem toată di- 
ficultatea de a-l aduce în concordanță cu capitalul industrial şi bancar, 
atât de apreciat și căutat în zilele noastre. 

Nu mai puțin important a fost şi este în viața Lugojului și ro- 
lul țăranilor — „economilor“ — care formează grosul populațiunii. 
Ceva mai greoi în manifestări — o urmare a ocupațiunii lor — ei 
nu au lipsit niciodată dela datoria de a determina, cu marele lor nu- 
măr, orice lucru de bine. Mai independenţi ca orice altă pătură, ei 
nu au cunoscut alte interese decât pe acelea naționale. Ţărănimei lu- 
gojene îi revine și marele merit de a fi făcut legătura dintre oraș și 
sate, pe căile care încep a fi atât de necunoscute nouă, cărturarilor. 


Greu încercaţi de zguduirile răsboiului și de urmările imediate 
ale acestuia, țăranii lugojeni sunt pe cale de a se reculege. Modești, 
harnici şi cu neprefăcut respect față de intelectuali, ei își urmează cu 
drag meseria străbună, nelăsându-se ispitiți de ocaziile trecătoare ale 
câștigului mai ușor din zilele noastre. Când a terminat cu lucrul, sau 
e zi de sărbătoare, citește gazete, cărți și se întrec în a-și da copiii 
la liceu. Când îi vizitează vreun om mai de seamă drag lor, îl cară 
în carul cu șease boi. Pentru vizitatorii streini ai Lugojului, târgul de 
tauri care se ține an de an cu distribuirea de premii este cel mai bun 
prilej de a putea aprecia bunăstarea și gradul de cultură al „econo- 
milor“ lugojeni. 

Regretăm că spaţiul nu ne îngădue să ne ocupăm şi de spiritele 
îndrumătoare ce le-a avut Lugojul timp de opt decenii, de intelectuali. 
Dintre acestea numele celor mai mulţi sunt gravate pe marmora din 
cimitirul de sub „Dealul viilor“. Numele lor este păstrat cu pietate nu 
numai în inimele lugojenilor, dar au trecut și în conștiința populară. 
Câţiva din cei cari au muncit fără interes mai trăesc și astăzi, dar 
pe cari îi vom trece sub tăcere. Scopul nostru aci este să arătăm vir- 
tuțile maselor de anonimi pe umerii cărora sa sprijinit conștiința ro- 
mânească din acest oraş și pe care se reazămă și statul nostru de - 
astăzi. 

Departe de a fi epuizat descrierea celui mai important focar de 
cultură din trecut, cele spuse cred că îmi permit să trag concluzia că, 
spre deosebire de toate oraşele din Transilvania, în Lugoj nu avem o" 
problemă complicată de aspiraţiunile centrifugale ale unor minorități 
etnice. In Lugoj avem o problemă românească, care în avântul ei spre 
progres nu cere stăpânirei românești decât înțelegere, încurajare și 


libertate. 
P. NEMOIANU 

Va pleca guvernul? 


E o întrebare pe care și-o pun mulți, pe la colţuri de stradă, prin 
cafenele, peste tot locul unde se întâlnesc câțiva oameni, ca să-și po- 
vestească mizeriile zilei și nădejdile unei ușurări a vieții. Această în- 
trebare e adevărat că a urmărit toate guvernele dela război încoace, cu 
o diabolică persistenţă. Abia se instalau miniștrii în fotolijle lor şi în- 
trebarea îşi și căsca gura flămândă deasupra capului lor, mare, năbă- 
dăioasă și neiertătoare.. Guvernul liberal n'a scăpat nici el de ea. In 
primele săptămâni , de dirignire a treburilor publice i-sa și pus cu toată 
impertinența și de atunci nu-l mai slăbeşte, persecutându-l cu îndâr- 
jire. Va pleca? Nu va pleca? Când va pleca? Aşa se întreabă lumea 
de un an și jumătate. 

Nici nu mai încape îndoială că aceia cari cred în schimbă- 
rile guvernelor ca în niște mijloace suverane, tămăduitoare ale tuturor 
relelor, sunt nişte bieţi naivi vrednici de altă educație politică decât 
aceia pe care o au. Guvernele, toate fără escepție, singure, oricât ar- 
fi ele de bune, nu sunt în stare să dea țării situația pe care ar me- 
rita-o, după suferinţele prin cari a trecut. La noi, în definitiv, nu ar fi 
nevoie de o prea deasă schimbare de guverne, ci de o trainică și ra- 
dicală schimbare de sistem politic şi economic. De aceasta am avea 
noi nevoie şi această dorință ar trebui s'o accentuieze: cu mai multă 
putere opinia noastră publică. 

Știm, că dela unire începând, masele mari s'au agitat mereu în 

` înțelesul unor revendicări de această natură și cererea legitimă şi-au 
concretizat-o prin strigătul: Vrem oameni noi! "Era o oarecare nelămu- 
“fire” în acest strigăt, de sigur, dar el avea totuşi un cuprins destul de 
semnificativ, din care ar fi putut să tragă multe învățături toţi poten- 
taţii vieţii noastre politice. Vrem oameni noi! Aceasta însemna pe limba 
populară: Vrem o viață nouă! Şi când se spunea o viață nouă, se în- 
țelegea nu numai o adâncă primenire a condiţiilor morale ale „desvol- 
tării noastre, cum au crezut mulți, ci şi o pretacere complectă a mij- 


569 = 


© BCUCIuj 


loacelor economice de cari ne servim. Țara a trecut în toate provin- 
ciile ei prin niște transformări atât de. mari, încât se impuneau și se 
impun şi astăzi în primul rând temelii de ordin material, cari să-i asi- 
gure fiinţa ei morală, așa cum ne-a dătuit-o războiul. 


Greşeala acelora cari au canalizat până acum dorințele populare 
a fost că nu au înțeles îndeajuns acest adevăr și întru cât l-au înţeles 
nu au tras toate consecințele din el. S'a apăsat mult dalta creatoare 
cu deosebire asupra problemelor cu caracter politic şi din întreaga: 
lume de frământări economice nu s'a atins nici o chestiune măcar, 
pentru a înfăptui o parte cel puţin din visata lume nouă a anonimilor 
cari nu pot să formuleze programe de guvernământ, fiindcă ei ştiu 
nùmai să strige cuvinte scurte şi de multe ori nearticulate, al căror sens 
“oamenii politici au însă datoria să-l lămurească. = 


Căderea guvernului Averescu se datorește de bună seamă și in-* 
trigilor oarbe, dar ea a fost făcută posibilă şi prin faptul că acest om 
nou care este generalul Averescu, oricât de mult i-ar contesta această 
calitate adversarii, nu şi-a manifestat sau n'a avut vreme să- și mani- 
festeze o dorință precisă de a rupe cu sistemul economic de până acum. 
Guvernul Averescu ma avut o politică economică, au strigat triumfători 
adversarii politici ai partidului poporului, trebuie să o recunoaștem, 
cu oarecare dreptate. Neapărat că primele măsuri ale generalului impus 
la cârma țării de un formidabil val al dragostei populare erau și tre- 
buiau să fie îndreptate mai întâi înspre o potolire a patimilor răscolite 
și înspre o restabilire a ordinei sociale, fără de care nu se poate con- 
cepe o desvoltare normală întrun stat. Măsurile aceste au preocupat 
însă prea mult și în mod prea exclusiv pe general. Tocmai din acest 
-motiv sau și putut repede desiluziona toţi aceia cari s'au îndreptat cu 
tot focul inimii lor spre idolul tranşeelor. “Tocmai din acest motiv s'a 
şi putut întumpla ca în opinia publică să se simtă o vagă orientare 
către ce a fost, către oamenii trecutului, către reprezentanții unui procedeu 
economic detestat, e drept, dar care. oferea cel puțin garanţiile unui 
sistem. 

Şi liberalii s'au reîntors la guvern, au putut să se reîntoarcă la 
guvern, ca o pecetluire a acestui desiluzii populare crescânde. N'aş: 
putea să susţin enormitatea că partidut liberal a fost dorit de mulțime, 
ori că el a fost chemat cu căldură de straturile largi ale naţiunii. EL - 
a fost însă tolerat, cu speranța secretă, că va reorganiza economia 
naţională. Acesta este un adevăr incontestabil, pe care nu-i nici o lipsă 
să-l ascundă cineva. Partidul liberal, ori cât de odios era pentru în- 
tregul corp electoral, sa impus la cârmă și ar fi izbutit să-și creeze 
o majoritate parlamentară chiar şi fără fraude, dacă nu era în penibila 
stare sufletească a vinovatului care se teme și de umbra lui. x 

Sa întâmplat însă, după cum era de aşteptat, că acest partid al 
trecutului să nu poată domina uriașa învolburare de forțe economice 
ale României noi. Imediat după venirea la guvern vestiții gospodari ai 
partidujui liberal s'au încurcat într'o serie de preocupări politice, pe cari 
nu aveau nici o cădere să le ridice tocmai ei. Lumea aştepta dela li- 

„berali o coordonare a energiilor de ordin material, o intensificare a pro- 

ducției și o ușurare a condiţiilor de viață. Program economic, așteptau 
toți sbuciumaţii poporului noastru dornic de a se așeza cu sârguinţă 
pe muncă în brazda nouă pe care i-a hărăzit-o istoria generoasă a 
anilor din urmă. Și d. lon |. I. Brătianu le-a dat o încoronare cu Jic- 
nirea inutilă a tuturor partidelor de opoziție, pentru ca mai apoi să 
se încerce tot d-sa pe apele tulburi ale unei Constituţii făurite în cele 
mai detestabile frământări din câte am avut. 

Evident că în astfel de împrejurări steaua liberală s'a prăbuşit 
repede şi opinia noastră publică sa reîntors la vechea formulă a 
oamenilor noi. Falimentul trecutului nostru politic şi economic, prin 
experiența liberală, este definitiv. Nimeni nu va mai fi, care să- -şi mai 
poată închipui, după ce simte tot calvarul. unor greutăți economice 
din ce în ce mai insuportabile, că o revenire la ce a mai fost se poate. 
Şi de aceia guvernul va pleca. 

Nu intră în obiceiul acestei reviste să-și îmbete cetitorii cu ştiri 
senzaţionale. De aceia nu putem fixa o dată cu luna şi cu ziua fixă, 
când guvernul d-lui Brătianu va fi silit să lese frânele din mâini. 
Acest fel de prorociri îl lăsăm pe seama honigmano-rozenthalilor din 
București, cari mau altă treabă de făcut decât să-și mintă cetitorii 
pentru a le estorca bani. Guvernul va pleca însă în scurtă vreme, 
aceasta îndrăznim să o spunem cu hotărâre. Va pleca guvernul, neputând 
să răspundă așteptărilor cari sau pus în el, iar în fruntea ţării va 
fi readus generalul Averescu în temeiul noutăți economice, cum a 
fost adus la 1920 tot în temeiul unei noutăți, pe cari atunci nu o 
putuse realiza în întregime. De data aceasta, generalul își va face însă 


datoria întreagă. 
E. G. 

Descentralizarea administraţiei școlare 


Nu cunosc proectul de reformă a învățământului, al actualului 
guvern, prin urmare nici nu pot să mă pronunţ asupra lui. Din împre- 
jurarea, că se lucrează de mult la această importantă operă de legite- 
rare, cerându-se concursul atâtor congrese ale corpului didactic 
şi consultându- -sc atâtea anchete de specialiști, mă îndreptățesc a crede 
că această reformă are să fie o -lucrare desăvârșită 

Ceace mă îndeamnă totuși să ridic anumite chestiuni în legătură 
cu ea, este comunicatul semioficial, că directoratele regionale actuale 
din Transilvania se vor înmulți, iar șeful regiunei nu va mai fi direc- 
tor, ci inspector. Chestiunea înmulţirei regiunilor administrative şco- 
lare nu ne-o putem explica. In privința aceasta ne va dumiri expu- 
nerea de motive a proectului. Până atunci, privim întreagă chestiunea 
ca un mare semn de întrebare, căci știm bine, administrația școlară 
a mers ireproșabil şi cu actuala împărțire, deși directorul regional era 
departe de a avea aparatul administrativ pe care îl va conduce după 
noul proect. 

Motive bugetare desigur că nu vor fi cerut această înmulțire de 
regiuni administrative, potrivit principiului : — entia sine- -necesitate non 
sint multiplicanda. Rămâne chestiunea denumirei şefului regiunei. El 
se numia director regional; după noul proect se va numi inspector 
regional. 

De ce? 

Pentru noi  trausilvănenii denumirea de „inspector“ reamin- 
teşte vremuri cari au fost îngropate deodată cu absolutismul austriac. 
După potolirea revoluției din 48 și înaugurarea regimului absolutist, a nă- 
vălit asupra Ardeaiului o legiune de inspectori, cari urmăriau cu ochi 
atenţi mersul implacabil al mașinăriei de stat. Nu se știa ceasul când 
avea să răsară figura tipică, cu barba ă la „Franz losef“, cu ochelarii i 
încadrați, cu redingota roşietică și pantalonii largi, păşind maiestoasă 
cu protocoalele subsuoară și mulțimea diregătorilor pe urma lui... 
Fra domnul „Kreisinspector“. 

Nu trecea dl. Kreisinspector bine dealul, și o altă căruță cobora 
la vale, aducând pe domnul „Sanitătsinspector“, acesta grozav de prea- 

cupat de mersul sănătăţii publice. Abia scria dl. Sanitătsinspector « o 
ordonanţă, prin care poruncia locuitorilor ca în fiecare zi să țină două 
ore ușa și ferestrele deschise, când nimerea domnul „Schulinspector“. 

Acesta neștiind româneşte și nepricepând cele opt glasuri pe” 
cari învățătorul se căsnea să le învețe cu băeții, se mărginea să se 
pronunţe asupra stărilor învățământului prin constatarea : „Edificiul 
Școlar corăspunzător, cu excepţia ferestrelor, cari nu sunt şterse“. ; 

Vremea aceasta a trecut de mult, de atunci experiența a ridicat 
alte necesități la suprafaţă, pentru a face ca o administraţie să fie 
bună și nu știu dacă inspectoratele plănuite nu ar fi un indiciu că 
ne întoarcem la anul 1850. 

In tot cazui, dacă se va consacra și prin lege starea actuală a 
vastei ramificații 'de inspectori, vom fi puși iarăși în situaţia de pe 
vremea când neuitatul Bach cârmuia cu oastea lui administrativă a- 
ceastă țară fericită. . 

Nu ştiu dacă se mai găseşte un alt stat, în care inspectorii să 
ducă o vieață atât de largă ca la noi. Suntem cu adevărat, țara ins- 
pectorilor. Ùn revizor îmi spunea mai dăunăzi, că a suportat într'o 
săptămână vizita a trei inspectori. La fiecare a trebuit să-i prezinte un 
larg expozeu asupra feliului cum se face aici administrația școlară, 
i-a arătat o seamă de acte și dosare, ľa condus la câteva școli, ca 
după două zile să se prezinte un altul, tot atât de necunoscut 
cași cel dintâi. Un singur director a primit întro zi şapte inspectori 
din șapte direcţii, cari Pau prins astfel întrun adevărat foc concentric. 

Fiind în preajma unei descentralizări administrative şcolare, a- 
nunjată oficial din partea ministerului de instrucțiune, suntem deci în 
drept să aşteptăm ca această descentralizare să nu samene de loc cu 
sistemul de inspectori de care ne bucurăm astăzi. 

Sistemul de pe vremea absolutismului austriac, era și explicabil 
și rațional. O formă de guvernare, care profesează principiul că nu 
are încredere în nime, nici chiar în organele autorizate ale statului, 
va căuta întotdeauna să apară pe neașteptate la diferite puncte ale 
țării, să treacă în revistă prin agenții săi acreditați dela centru situ- 
ația, și să încerce prin teroare a asigura mersul ireproșabil al institu- 
țiilor publice. 

De atunci însă sa schimbat lumea. Şi acei cari au inaugurat 
sistemul și acei cari au suferit de pe urma lui, sau convins că cen- 
tralismul poate asigura, ce e drept, incasarea dărilor şi încazarmarea 
recruţilor, potrivnic însă prin felul lui libertăţilor publice, inăbușşește 
orice 'străduință de progres şi control real al maselor guvernate, cari 
au cerut întotdeauna ca serviciile publice să funcționeze cu toată graba 
impusă de împrejurări. Subt puternicul impuls al revenirii la constitu- 
ționalitate în 1867 și întronându-se iarăşi sistemul „voinţii naționale“ 
prin alegerile parlamentare, a dispărut centralismul și biurocratismul 
absolutist al. timpului. Sau dus domnii Kreisinspector, Sanitătsinspector, 
Schulinspector în alte regiuni, mai fericite pentru ei. lar pe urma lor 
a venit o largă descentralizare în administraţia țării. In locul lipsei de 
încredere, de care era stăpânit sistemul de guvernare vechi s'a decre- 

tat regimul modern al datoriei patriotice, iar în locul controlului-spionaj 
al inspectorilor, supravegherea cetățenilor și libertatea cuvântului, care 
ma încetat a-și da contribuţia sa, pentru ca fiecare organ al statului 
să-și tacă datoria. 

Ştim să apreciem din propria experienţă binefacerile unei descen- 
tralizări administrative, ca bază a unui progres sigur, pe care toți îl 
dorim. Descentralizarea cuprinde în sine nu numai inspecția și con- 
trolul, ci şi învestirea organelor vizate cu o seamă de atribuţii de dis- 
punere și “directivă în raionul unde sunt chemaţi să conducă admi- 
mistrația. Căci ce descentralizare ar fi aceea, dacă organele acreditate 
nu ar avea nici un drept de dispunere, iar marele public ar fi nevoit 
și după aceasta să alerge la centru pentru o scutire de taxă şcolară, 
pentru o admitere la corigėnță, și ar aştepta cu lunile suplinirea unui 
membru din corpul didactic, care sar îmbolnăvi subit? Sau ce des- 
centralizare ar fi aceea, dacă roiul de inspectori ar năpădi fără ştirea 
organului acreditat asupra regiunei lui, săpându-i prin prezența 
lor întreagă autoritatea și făcându-l imposibil de a lua o hotărâre de 
teama, ca să nu fie desavuat dela centru? 

Prin urmare, şeful unui raion va apare cu duble atribuţiuni, ca 
organ de control şi ca organ de dispunere. 

Din acest punct, atât controlul cât și dispunerea ar lua un alt 
aspect. Controlul nu se va mai mărgini la o ochire ocazională, care 
vede ferestrele neșterse, ci va pătrunde în fund, va fi un control or- 
ganic, care să fixeze an cu. an starea de lucruri din regiunea sa, cu 
inventar controlabil pentiu a putea constata dacă sau îndreptat relele 
şi s'a realizat progresul, indicat în anul precedent.” 

De ce au fost bibliotecile instituţiilor ardelene arhipline, colec- 
tiile ştiinţifice ireproşabile, clădirile institutelor, curțile, grădinile bota- 
nice sau sălile de gimnastică, ținute la nivel? Fiindcă șeful raionului 
— directorul regional — le ţinea în evidență cu inventar și nu trecea 
un an, ca să nu realizeze ceva, sănu procure un nou aparat, să nu repa- 
re pe cele vechi, să nu ţină seamă de invențiile noi, căciel avea răspun- 
derea pentru înzestrarea școlilor din circumscripția sa. Tot asemenea 
el controla intrucţia, dacă cunoştinţele elevilor corespund cerințelor 
sau dacă profesorii își fac datoria şi sunt în curent cu metodele ştiin- 
țifice sau padagogice pe cari le aplică. 

Observările sale aprobătoare sau reprobătoare se făceau în pro- 
cesul-verbal redactat în auzul tuturor, iar cei vizați aveau !dreptul de 
a replică, ceeace de asemenea se trecea în proces verbal. Denun- 
țurile clandestine sau referatele tendențioase, prin cari șefului i se anti- 
cipează toată dreptatea de către minister, iar bietul profesor, care nici nu 
bănuește că e vorba despre el, e dela început condamnat, erau în admi- 
nistrația școlară lucruri necunoscute, 

Cât priveşte dreptul de dispunere și de directivă, el era firește 
limitat, dar suficient pentru a mântui toate chestiunile şcolare locale: 
Aceasta avea un dublu avantaj. Se descărca ministerul de o mulţime 
de chestiuni mărunte, iar cei interesați nu mai băteau inutil drumul 
Capitalei cheltuind de multe ori de două ori atât cât era pretenţiunea lor. 

lată deci o descentralizare, pe care am avut-o, i-am văzut roa- 
dele și care a trecut prin proba de experimentare, dovedindu-se ca. 
bună şi mai presus de toate creând o stare de civilizație, de care ad-* 
ministrația noastră are atâta nevoe. 

Ne întrebăm atunci de ce inspectorate şi nu directorate? Inspec- 
tor este cel care vine, constată o stare de lucruri și pleacă să refe- 
reze despre cele văzute. Pe când directorul are căderea de a vindeca 
imediat răul în anumite cazuri, de a dispune și de a da și directive ca organ 
competent, fără a aştepta avizul de regulă întârziat al centrului. De 
ce să introducem organic în administrația noastră această denumire, 
care ne reamintește mereu situația medievală a unor stări de lucruri 
trecute. Inspectorii vor rămânea dar, ca organe de specialitate, ca „co- 
misari guverniali“ în cazuri anumite, sau ca organe auxiliare a direc- 
torului regional, dar șeful circumscripţiei va fi director regional cu 
atribuţii bine determinate. 

Am convingerea, că în direcția aceasta și-au dat avizul congre- 
sele şi anchetele corpului didactic, care are tot interesul ca descen- 
iralizarea să servească cu adevărat școala și cultura țării. E firesc 
lucru, să fi rămas, ca forurile politice să dea reformei perietura din 
urmă. Cu drept cuvânt așteptăm însă, să o vedem trecută și prin 
această operațiune, ca să fim în clar cu spiritul din care fătul 


acesta a -răsărit. 
OCTAVIAN PRIE 

Apelul la străinătate... 


— Şi străinătatea despre noi — 


S'a auzit adese această plângere, până la un punct foarte în- 
` dreptățită: Nu facem destulă propagandă în favoarea noastră, dincolo 
de hotare. Faţă de persistenta campanie de defăimare dusă împotriva 
României în toate colțurile Europei, și chiar peste Ocean, noi nu 
opunem decât timide gesturi de apărare și s'ar putea spune (fără 
patimă) o totală lipsă de activitate sistematică. Ceeace fac vrăimașii 
noștri întrece cu mult străduința guvernului dela București pentru 
restabilirea legitimă a adevărului. 

Astfel, în presa europeană, în cărți şi broșuri bine ticluite, în 
conferințe repetate, suntem zugrăviți ca o tară 'nevrednică de buna 
soałtă care i-a fost hărăzită, o țari a corupției, a jafului și a bunului 
plac, o țară în care civilizația e ucisă dela frontieră, odată cu revi- 
zuirea bagajelor în vamă. Neîntrerupta picătură de minciună sfredeleşte 
zilnic reputaţia ţărei în străinătate. Nu numai în opinia publică a 
statelor cu cari am fost în război, ci chiar în mijlocul aliaţilor noștri, 
se încearcă stabilirea unei atmosfere de simpatie pentru nădejdile cari 
visează o nouă sfărâmare a unității noastre naționale. Un deputat 
francez a scris acum câtva timp, o carte: „D Hongrie mutilée“, pentru 
a protesta în contra „nedreptăței“ săvârşite prin tratatul dela Trianon. 
Deunăzi, un alt gazetar parizian nu s'a sfiit să înjure trivial societates 
românească întrun așa zis roman: „Femei fără rușine“ tipărit chiar 
la București. Acum de curând, o călătoare din Londra, cercetâud mo- 
ravurile româneşti prin geamul vagoanelor Simplonului, ne-a judecat 
cu o ciudată asprime, întruna din marile reviste englezeşti. Şi, ne- 
greșit, seria va continua. 

Lucrul nu ni se pare extraordinar. Din străinii cari ne-au vi- 
zitat, cei mai mulți ne-au înțeles şi ne-au îndrăgit. Ne gândim de 
pildă cu plăcere la impresiunile strânse în volum de către d. Robert 
de Flers, directorul marelui cotidian Le Figaro, sau la cuvintele îm- 
bucurătoare pe cari a putut să le spună despre noi o personalitate“ 
distinsă ca d. Cozens-Hardy. Dintre cei cari nu ne-au priceput și ne-au 

zugrăvit în culori urâte, foarte mulți au făcut-o primind sugestiuni duş- 
mănoase nouă. Ne aducem aminte că până şi un circumspect financiar 
ca d. Basil Zaharof reuşişe să ne jicnească, dela Budapesta, înainte 
chiar de a pășşi pe pământul României. N'a trecut mult, și a avut pri- 
lejul să-şi schimbe părerea. Aşa se va întâmpla cu. toţi aceia, cari găsesc 
în judecata lor buna credință necesară obiectivităţei. Pentru ceilalţi, 
cari refuză să ne privească altfel decât prin ochelarii oferiţi dela Bu- 
dapesta, stricăm vorba de geaba. 


* 
+ * 


Dar, nu despre aceasta voim să pomenim aici. Dela o vreme 
încoace, preocupările străinătăței față de noi au trecut și pe terenul 
politicei militante. Se tipăresc rapoarte falșe despre situaţia noastră 
internă, ni se fac aspre imputări și ni se dau sfaturi foarte transpa- 
rente. Partidele şi curentele politice sunt . cântărite și apreciate cu 
amestecul unor vădite preferinţe, când spre dreapta, când spre stânga, 
şi spre surprinderea noastră, publiciști cari nu. ne-au cercetat 
niciodată dau soluţiuni pentru rezolvarea crizei de guvernare prin care 
trecem, dela o depărtare de câteva mii de chilometri. 

Ş Ziarele bucureştene au relevat deunăzi articolul dlui René Pinon 
din Revue des Deux-Mondes, și ele s'au oprit mai puţin asupra unui 
„editorial“ din Times, în care se cuprindeau îndemnuri directe adresate 
regelui României, cu rețeta precisă pentru alcătuirea unui nou cabinet. 
Un film cinematografic, zice-se, întregește decorul acestor înduioșă- 
toare amestecuri în frământările vieței noastre publice, arătând unor 
spectatori în destul de obișnuiți cu asemenea scene la ei acasă, scan- 
dalurile cu serpentine şi „tiribombe“ din Parlamentul dela Bucureşti. 

E foarte normală năzuința oricărui organ de publicitate să-și 
pună în curent cetitorii cu evenimentele cari interesează politica mon- 
dială. O recunoscută necesitate profesională de natură informativă, 
pentru care avem toată înțelegerea. In special, cu privire la patria 
noastră, credem că rolul pe care România e chemată să-l joace în 
complexul de împrejurări, cari determină echilibrul de forțe politice în 
Europa centrală cași în orientul-apropiat, îndreptățește, poruncește 
chiar, o atentă examinare a drumului pe care ea păşește spre conso- 
lidare. Nu e datoria străinătăței, e datoria noastră, să veghem neîn- 
cetat şi să punem la punct erorile sau nedreptăţile voite, cari se să- 
vârşesc împotriva noastră. 

In acelaș timp însă, găsim că o anumită intervenție în rostul 
treburilor noastre de familie, e cu desăvârșire deplasată. Frământă- 
rile prin cari trecem sunt înveninate îndestul de propriile noastre 

pasiuni, atâtea nedorite aparițiuni indigene vin să încurce limpezirea 
definitivă a vieţei noastre publice, încât imixtiunea din afară, atât de 
insistent oferită, nu numai că nu e necesară, dar ea încurajează de 
foarte multe ari tendinţe tulburi de cari am fi bucuroși să scăpăm, — 
şi dă impresia unui protectorat deghizat, cu totul ofensător. Bunii noștri 
prieteni dela Londra sau din Paris, cari se socotesc îndreptățiți să 

apese asupra cumpenei, dându-ne consilii şi distribuind stăruitoare 
recomandări când e vorba de guvernarea țărei noastre, nu trebuie să 
uite că România a trecut demult vârsta majoratului, și deci m'are ne- 
voie de nici o tutelă... 
% 
i k E 

Cu atât mai neînțeleasă pare deci atitudinea acelora dintre 
oameni noştri politici cari, nu numai că nu resping asemenea ajutoare 
oferite extra muros, ci fac un permanent și ațâțător apel la ele, ex- 
ploatându-le pentru scopurile nu totdeauna dezinteresate, pe cari le 
urmăresc. Ştim că șefii așa numitei „opoziții-unite“ au fost aceia cari 
au chemat o seamă de ziarişti britanici, pentru a asista la pregătirile 
războiului civil, organizat de părintele Man dela Gherla în tovărășia 
cunoscutului revoluționar, miliardarul „principe“ Mihail Cantacuzino. 
Și știm de-asemenea, că faimosul film, luat în incinta Camerei 
` cu prilejul şedinţelor de box organizate între cel două tabere protivnice, 
wa putut să treacă peste frontieră decât prin inteligenta grije a celor 
cari au introdus aparatul cinematografic în culoarele tumultuoasei 
adunări din dealul Mitropoliei. 

In acest chip, chestiunea se complică prin însăş intervenția unor 

„fruntaşi“ de-ai noștri, cari sunt convinși că vor putea cuceri mai repede și 

mai uşor puterea dacă, pe lângă concursul foarte preţios al dlui Adolf 
Ştern, președintele „Uniunei evreilor pământeni“, vor câștiga și pe 
acela al amicilor acestuia, în redacțiile gazetelor din Apus. Socoteala 
mo credem bună, din două motive. Mai întâi, pentrucă tot acest sbu- 
cium e inutil; cine e atât de naiv încât să creadă, că decretul de 
numire a viitorului guvern român, poate fi aranjat în birourile ziarului 
Times, sau întralt loc asemănător, și prezentat apoi Suveranului nostru 
spre iscălira? Apoi, pentrucă imprudenții apelanți la sprijinul străinătăţii, 
scapă din vedere impresia pe care această atitudine, iritantă pentru 
demnitatea noastră națională, o va face cu siguranţă asupra tuturor 
oamenilor de bună credință dela noi. 

„Scopul scuză mijloacele“, zice şcoala politică la care s'au alătu- 
rat d. luliu Maniu și tovarășii săi. Dictonul, prin el însuș, nu e toc- 
mai simpatic. Dar încă, atunci când asemenea arme se folosesc pentru 
ambiția politică a unor nenorocoşi paticulari, atât de necăjiţi pe pro- 


pria lor ţară?.. l 
ALEXANDRU A. HODOŞ 

Barza și unificarea 


Era cât un pumn, o mică broscuță cu părul retezat și ochii negri, 
i o chema. Bombonica. Şedea pe o bancă la poarta liceului de 
ete, își lovea "genunchii cu degetele, așa cum baţi clapele unui pian 
şi făcea : 

— Tintarata, tintarata, tin, tin, tin! 

Am întrebat-o : unde e biroul domnului director? 

— O să vă conduc eu, — îmi răspunse repede, — dar.... înscrie- 
rile încep numai la nouă și un sfert.. 

Apoi, aruncând fetiţei mele o privire duivasă : 

— Aduceţi pe „micuța“ la școală ! 

— O aducem, — i-am răspuns abia reținându-mi râsul. „Mi- - 
cuța“ era doar, cu câți-va centimetri mai înaltă ca ea. 

> In care clasă? 

— In clasa întâia. 

— Eu sunt întra doua, — ne spuse cu mândrie, făcându-ne să 
înțelegem, că a fost în drept să zică fetiţei mele, „micuță“, Apoi după-ce 
o măsură din creștet până în tălpi: 

— Cum o chiamă? 

— Minodora. 

— Ce nume frumos! O să fim prietene, aşa cred... Dar... va 
fi internă, ori externă ? 

-— Internă ! 

— Hm! — făcu mișcându-şi căpşorul și aruncând Minodorei « o 
privire compătimitoare.- 

Ne-a întreţinut apoi cu tot felul de poveşti. Ne-a descris pe pro- 
fesori și pe profesoare (mai ales cursurile lor) şi rânduiala din pen- 
sion. Ne-a spus că ea e externă. Tatăl ei e funcționar la comisia de 
unificare și sunt de doi ani în Cluj. Dar — și nu pot descrie cu 

câtă mândrie ne-o spunea asta, — e născută în București, în „îru- 
moasa, admirabila capitală a României-Mari.“ Sa plâns în sfârşit că 
Clujul e plictisitor... 

— Vă puteți închipui, cum poate să se simtă în acest pumn de 
orăşel cu cincizeci—şeaizeci de mii de locuitori o „fată“ crescută în 
inima României-Mari. Invidiez pe „mica Minodora“. Ea cel puțin ma 
văzut oraș mai mare ca ăsta. O, dar când va vedea Bucureștii, când 
se va plimba pe calea Victoriei și prin Cismigiu, ah, ah, ah!.... 

In focul vorbirii își strecurase mâna pe nesimţite în cea a Mi- 
nodorei.. 

Sosind însfârșit directorul, am intrat cu Minodora în birou, iar 
Bombonica a rămas afară. Formalităţile înscrierii sau isprăvit destul de 
repede, aveam acum să mai plătesc ceva taxe la casieria pensionului. | 
Când am ieșit, bucureşteanca noastră ne aștepta la ușă și citeam din 
ochii ei, că ne aşteaptă cu nerăbdare. 

— Mă rog, — îmi zise, prinzând pe Minodora de mână, — lă- 
sați pe „micuța“ să-i arăt grădina pensionului. . 5 

Fără să aştepte răspunsul meu, o luară amândouă către grădină, 
iar eu mam dus să plătesc taxele. Aici am stat vre-o jumătate de 
ceas şi-apoi am luat-o și eu către grădină, să-mi caut fetița. 

Am parcurs toate cărările grădinii și mam aflat-o. Intrebam pe fe- 
titele pe cari le întâlniam, dar nici una nu-mi putea da vre-o deslu- 
șire. Credeam că se vor fi întors în liceu, când de-odată le auzii glasul 
întrun tufiş de alun. 

— Da, — spunea Bombonica, — e o prostie să fie cineva: „in- 
ternă.“ Socoteşte tu, să fii închisă între zidurile astea un an de zile! 
Să nu ştii tu, ce se întâmplă în lumea mare.. O, să fiu în locul tău, 
nu maş învoi să fiu internă.. 

„-— Dar ce să fac? — îngână copila mea oftând. 

— Ce să faci? Să plângi! Auzi tu? Plângi, și atunci tăticul tău 
te lasă externă.. 

— Şi dacă tăticul mo să vrea... 

= Atunci plângi și mai tare. Ah, dac'ai ști tu ce armă puternică 
e plânsul în ochii „femeilor!“ Eu... când vreau să merg la cinema- 
tograf plâng și atunci tăticul mă ocăreşte, apoi plâng şi mai tare, iar 
tăticul strigă. "Apoi tip şi însfârşit.... mă lasă. Dar voi ardelencele.. . 
sunteți prea naive. Ar trebui să se facă unificarea, cât mai în grabă. 

— Ce-i aia „unificare ?“ 

— Ifi spun eu. Unificarea e așa, că să fiţi şi voi, ardelencele, așa 
de îndrăsneţe și așa de învăţate, ca noi. ff! Mi-e- milă de voi! Cât 
sunteți de supuse. “Cu câtă ușurință e e învoiești și tu să fii internă.. 

— Doar tăticul... zise acum copila mea, — de-aceea ma adus 
la liceu, ca să mă fac şi eu învățată. . l | 

— Aş! — făcu Bombonica. Părinţii noştrii ar vrea, ca noi să 
învăţăm puțin, puţin, să nu ştim ca ei. Dacă ai fi şi tu externă, ai 
vedea că lucrurile nu-s tocmai cum le învăţăm în şcoală, dar așa, tu 
de unde să ştii, sărmana de tine? 

Urmă o pauză, în decursul căreia am deslușit un mic și foarte 
dulce sărut, apoi: 

— Tin, tarata, tintarata, tin, tin, tin... 

— Să-ţi dau numai o pildă — reluă Bombonica. — Ce crezi 
tu, cine te-a adus pe tine pe lumea asta? 

—— Barza, — murmură copila mea cu glas speriat. 

— Ha, ha, ha ! Se vede, că voi nu sunteți unificate, biete arde- 
lence ! Dar spune-mi, în ce lună te-ai născut? 

— In lanuarie. . 

— Ei bine. Spune- -mi acum, ai văzut tu bere- prin lanuarie ? 

— Nu. 

— Fireşte ! Berzele se duc doar toamna în Africa, pentrucă iarna. 
pe aici nar avea ce să mănânce... larna așadar mar trebui să se 
întîmple nașteri, dar vezi, tu te te- -ai născut în lanuarie, când berzele 
mânâncă broaşte zii bălțile Atricei și numai gândul le zboară înspre 
România- Mare. Vezi... cu ce prostii ne îndoapă pe noi?... 

— Atunci dar... „cum m'am născut eu? — bombăni Minodora mea. 

— Hi spun.... i 

Dar n'a ajuns să-i spună... Mi-am făcut brusc, apariția. . 

Tolănite pe iarbă, îmbrațişate, ori — să zicem aşa, — unificate, 
— când mau văzut au roșit amândouă, până după urechi. 

Azi, când mă gândesc serios la întîmplarea asta, îmi pare rău 
de ce am făcut. Ce-ar fi spus Bombonica fetiţei mele? l-ar fi spus 
desigur, că peea nu barza a adus-o pe lumea asta, ci... uliul faic, 
care vara-iarna petrece în România-Mare şi — în sch'mb pentru co- 
piii pe cari îi aduce oamenilor, îşi iea recompensă: mai câte-un puiu, 


câte-o găină.. 
SEPTIMIU POPA. 

O solidaritate suspectă 


Există în Capitală o așa numită „presă independentă“, bine cu- 
hoscută nouă şi altora, care’ și-a făcut o adevărată specialitate din a 
afișa cu orice prilej un fel de umanitarism special, de-o esență foarte 
suspectă, aproape totdeauna protivnic interesele noastre naţionale. Un 
umanitarism care se grăbeşte să îmbrățişeze dela o vreme, cu cel mai 
deplasat entusiasm și cu cea mai necontrolată bunăvoință, în primul 
tând pe dușmanii acestei țări, şi dacă mai zămâne vreme, pe cei „Por- 
niți în orice caz să-i facă puţin rău. In coloanele unor ziare pe cari le 
patronează elemente de curând pripăşite de peste graniță, se concen- 
trează toate blestemele și toată osânda pentru o mișcare izvorâtă din- 
tro justificată durere colectivă ca acea a tineretului nostru universitar, 
dar se cer toate indulgențele pentru siniștrii atentatori, cari în frunte 
cu Max Goldșştein au vrut să arunce în aer senatul României. Mize- 
ria celor dintâi, — obiect de dispreţ și ironie. Greva foamei, a celor- 
lalți, — isvor de profundă compătimire. Orice ocazie e binevenită 
pentru aceste vibrante cutii de resonanță sentimentală, când e vorba 
să fim presentaţi lumei civilizate ca o națiune barbară şi anticulturală. 
Niciuna din năzuinţele legitime cari frământă sufletul românesc al a- 
cestei generații, nu găseşte un ecou înțelegător pe tejgheaua vulgarilor 
traficanţi de înduioșări. 

Adevărul celor spuse mai sus, se confirmă la tot pasul. Aresta- 
rea şi condamnarea la Budapesta ca dezertor din armata ungară a 
unui ofițer activ român nu produce nici un gest de revoltă. In schimb 
expulsarea oricărui agent de-al amiralului Horthy, improvizat ziarist la 
la Braşov, la Cluj sau la Timișoara, deslănțuie o furtună de protestare. 
In special, gazetele Adevărul și Lupta şi- au luat asupra lor rolul de 
apărători interesați ai acestor, „nedreptățiți“ şi trâmbițează din toate 
puterile că nu vor dezarma curând. 


lată, cea maì proaspătă ieşire de acest soi. Autoritățile din Ar- 
deal au cerut trimiterea peste frontieră a reprezentanților societăței de 
colportaj „Pallas“ din Cluj și.a unui redactor dela ziarul „Brassoi 

Lapok“ din Brașov. Nu ştim dacă această măsură de ordine, în spri< 
jinul căreia se aduc argumente privitoare la siguranţa Statului, este sau 
nu perfect îndreptăţită. Şi mau de unde s'o știe nici patronii Adevă= 
rului şi ai Luptei. Impotriva celor dela întreprinderea „Pallas“ există 
acuzația că aduceau prin contrabandă cărți ațâțătoare, tipărite de „Un- 
gurii cari se deşteaptă ;“ despre redactorul dela „Brassoi Lapok“, că 
era expediat de peste Tisa, ca să supravegheze nădejdile de revanșe 
ale maghiarimei din România. Oaspeți cum se pare, îndestul -de in- 
dezirabili pentru noi. Nu însă şi pentru domnii lacob. Rozenthal sau 
Albert Honigman. Si pentrucă „victimele“ cu pricina s'au întâmplat să 
fie rude, mai de departe sau mai de aproape cu cei doi directori de 
gazetă, —— Adevărul şi Lupta tac un tapaj enorm pe chestiunea „svârlirei 
peste graniţă“ a protejaţilor lor dela Cluj și dela Braşov. 

In ceeace ne priveşte, mărturisim că legăturile de rubedenie ale 
numiților „confraţi“ nu ne interesează. Sunt însă alte două împre- 
jurări pe cari le cunoaștem, şi asupra cărora ne-am mai oprit atenția 
și altădată. 

In primul rând, avem înaintea ochilor presa ungurească de-aici, 
scrisă de coreligionarii dior Rozentha! și Fagure, și nu putem să tre- 
cem cu duioasa indulgență a acestora peste articolele în cari se face 
politică împotriva țării, numai pentrucă avem de-aface cu nepoții, verii 
sau cumnații redactorilor dela Lupta şi Adevărul. Peste capetele noa- 
stre, vedem cum se crează o solidaritate militantă, cu tainice legături ata- 
vice. De când s'a lansat această „presă independentă“ dela Bucureşti, 
declarându-şi o infatigabilă competenţă în treburile transilvănene și o 
afecțiune desinteresează “pentru necazurile minoritare, — nu ne mai 
putem înţelege din pricina asurzitoarei schelălăeli. De câteori se iau 
măsuri împotriva unui vânzător de haine vechi, care sa hazardat să 
să fure un palton nou, țara e acuzată de reacțiune și autorul văditu- 
lui furtișag, victimă a 'oligarhiei șoviniste, e trecut ca martir în cas 
lendarul special al democraţiei internaţionale. 

Și mai cunoaștem și altele. Peste două sute de mii de străini 
sunt în cuprinsul Ardealului, cari, după însăși litera generoasă a trata- 
telor de pace, nau ce căuta pe teritoriul României. Situaţia lor firească 
este aceea, cam neplăcută, a unor musafiri nepoitiți. Ei sau coborât 
asupra noastră din nordul şi apusul Ungariei de ieri, epave antipatice 
ale fluctuațiunilor războiului, și sau aşezat subt ochii stăpânirei româ- 
neşti, dibuind pe calea norocului, care li s'a închis la ei acasă. Aproape: 
toți aceşti străini nu sunt numai simpli spectatori ai frământărilor şi 
nevoilor noastre. Ei sunt negustori, cârciumari, misiţi, cari au contri- 
buit în mare parte la scumpirea traiului, şi ei sunt propagandiști, pe 
zetari, agenți de publicitate, însărcinați cu inavuabile misiuni . 
culturale. 

Prezența lor în mijlocul nostru constituie, în bloc o îngrijitoare 
problemă economică şi politică. Deci, fără să ne treacă prin gând să 
luăm o atitudine xenofobă, suntem de convingerea că treptata curăţire 
a acestor „corpuri străine“ din organismul nostru social, e o normală 
necesitate. Recunoașterea unei inevitabile opere de salubritate publică 

nu îndreptățeşte nicio acuzaţie de intoleranță. N'am auzit aruncându-se 
O asemenea jicnitoare osândă, nici Statelor Unite nici și Germaniei, două 
țări cari au restrâns în ultimul timp, cu îngrădiri foarte severe, dreptul 
de așezare prelungită a necetățenilor. Aceeaş concepție de triaj al lo- 
cuitorilor a triumfat și în Jugoslavia şi în Cehoslovacia, unde de 
multă vreme sute de mii de cetățeni străini au fost poftiți, fără mult 
„ceremonial, peste hotare. 

La noi însă, se pare că această epuraţie logică mar ţi posibilă, 
dacă ar fi să ascultăm viforosul glas al sângelui care se. ridică din . 
tiparnițele de pe strada Sărindar. Bunii noşirii patrioți români, în nu- 
mele și în sistemul afectiv al cărora mai persistă încă unele reminis- 
cenţe galițiene, se grăbesc să ne denunțe înaintea lumei civilizate, in- 
formează pe confrații lor din Londra despre cele ce se petrec pe 
“malul Someșului, fac apel la „Liga naţiunilor“, şi ne arată cu degetul, 
în propria noastră casă. 

Să accepte și să înțeleagă cine vrea această situație. Noi nu 
“suntem dintre aceștia, căci în ceeace privește primejdiile cari ameninţă - 
libera desvoltare a acestui popor, gazdă prea primitoare a tot ce a fost 
pleavă nedorită, — noi avem cu totul alte credințe decât au reușit 
vreodată să-și 'confecționeze domnii Honigman, Rozenthal, Brauer & 
Comp, cunoscuta firmă „cosmopolită pentru exploatarea și comerciali- 
zarea tiparului cotidian în România. 

Mai mult. In faţa surcrescenței de străini, această artificială și 
apăsătoare pătură suprapusă, pe de o parte, și în fața suspectei soli- 
darități pe care o afişează Adevărul, Lupta și anexele lor, pe de alta, 
pricepem tot mai bine resorturile sufletești” ale revoltei studenţeşti, 
“suntem nevoiţi să-i dăm perfectă dreptate pe acest tărâm, și-i trimitem 
deci toată simpatia noastră. 

MOISE NICOARĂ 

Cronica politică 


Criză ministerială, sau criză de guvernare? 


A fost câteva zile, o grozavă emoție în redacţiile ziarelor bucureștene. Ru-- 
brica reportajului politic, resimţindu-se' de plictiseala vacanței Camerei (nicio pă- 
ruială parlamentară) și de absenţa întrunirilor din sala Dacia "(nicio tulumbă de 
pompieri pe străzile Capitalei) a fost deodată inviorată de belșugul amănuntelor 
privitoare la „conflictul din sânul guvernului“ şi la inevitabila „criză ministerială“. 
Telefoanele au inceput din nou să sbârnăie, honigmanii să alerge, interview-urile 
să curgă. Instârşit, iată evenimentul dorit, — un nou isvor nesecat de știri, și de- 
ducţii» senzaţionale : grave neînțelegeri în partidul liberal, încurcăturile remanierei, 
şi, în cele din urmă, apropiata retragere a dlui Ion 1. Brătianu... 

Noi, cari urmărim aci caleidoscopul frământărilor politice prin prisma unei 
scurte examinări săptămânale a situaţiei, nu putem fi tărâţi de iureșul acesta efemer 
a) informaţiei cotidiane. Culegem, pe urma acestei îndeletniciri, şi unele dezavan-: 
taje. Nu ştim de pildă, dacă până la apariţia acestor rânduri de subt teascul tipo-: 
grafiei, aşa zisa „criză ministerială“ va fi isbucnit, sau va fi fost înăbușită, dela Flo-- 
rica, printr'o poruncă a „şefului“. Suntem lipsiţi, desigur, de binefacerile Ultimei ore. 

Dar, poate tocmai din această cauză, ne bucurăm de avantajul unei pers- 
pective mai largi, și ne desfacem uşor. din tirania celui mai proaspăt svon de ` 
culise, — aproape totdeauna desminţit după douăzeci şi patru de ore. Beneficiind 
de această respiraţie mai liniştită a constatărilor noastre, vom privi deci și cele 
din urmă frământări guvernamentale, indiferent de soluţia lor imediată, subt un- 
ghiul cuprinzător al unei analize desbrăcate de orice pripeală. 

Gazetele din Capitală au înfățișat, cu obișnuitul lux de detaliu şi subt toate 
aspectele, rivalitățile cari au isbucnit în sânul guvernului şi al partidului liberal. 
Am aflat deci încă odată, ceeace știam mai demult, că prezenţa dlui geneial văi- 
toianu în fruntea ministerului de Interne constituie un permanent măr al discor- 
diei, că di Gh. Mârzescu ar vrea să reia portofoliul pe care l-a mai deținut în 
1919, și, că pretențiile la şefie ale dlui I. G. Duca începând să-și arate colții, au 
dat naştere unor nervoase manifestări de invidie la mai mulți din corifeii „Băncei 
românești“. ` 

Decât, că aceste mărunte intrigi, atât de puţin legate de preocupările ma- 
relui public, nu ne apar deocamdată interesante. Ne-am mai ocupat și altădată de 

fierberea care domnește în rândurile liberale, arătând cum acest partid pătimeşte 
de toate simptomele unei apropiate prefaceri, dorită chiar de cei mai pţețioşi mem- 
bri ai săi. Dar aceste incidente de familie nu pot avea consecințe cari să treacă 
dincolo de ușa cluburilor și de îngrijorarea partizanilor. Fără doar şi poate, țara 
nu se sinchiseşte deloc de nemulţumirile dlui Gh. Mârzescu, de soarta ministerială 
a dlui general Văitoianu sau-de veleităţile dlui I. G. Duca. 

S'ar părea totuș, că toate aceste rivalități, ilustrând inevitabila debandadă, va 
grăbi sfârșitul unei eârmuiri nepopulare sau, cel puţin, va provoca o radicală re- 
maniere. S'o spunem fără ocoluri, această din urmă soluție e de o perfectă 
inutilitate. Robit aceluiaş sistem vechi şi nenorocit, și în neputinţă de a face față 
împrejurărilor, guvernul liberal nu poate fi salvat de o împrospătare a cadrelor 
sale. Ar pleca, să presupunem, d. Aurel Cosma, şi l-ar îniocui, să zicem, d. N. 
Săveanu. S'ar retrage d. Vasile Sassu ca să facă loc dlui Leonte Moldoveanu. Ar 
fi sacrificat d. general Văitoianu, ca să se instaleze în birourile de lângă teatrul 
„Cărăbuş“, d. Gh. Mârzescu. Ei şi? Care ar fi câștigul obștesc rezultat din 
această substituire de persoane slujind aceleiași asociaţii politice şi înfățișând 
aceleași procedee, ca mai "nainte? Nu mai incape indoială, că absolut niciunul. 

Pe de altă parte, nu aceste neînțelegeri sunt cauzele cari pot să grăbească 
sfârșitul actualului regim, după cum nici rezolvarea mai mult sau mai puțin feri- 
cită a lor nu conţine niciun motiv de bucurie pentru mulțimea cetăţenilor. Căci, 
dacă ar fi așa, d. Al. Constantinescu, chemat telegrafic din străinătate pentru .a 
sluji de mijlocitor al împăcărei, ar apărea încă odată în faţa istoriei, ca un sal- 
vator al Statului amenințat de cataclism ... 


* + + 


Adevărul este că partidul liberal nu se află înaintea unei crize ministeriale, 
ci menţine într'o stare endemică o penibilă criză de guvernare, de care se leagă, 
ca scaiul, o mulțime de complicaţii neplăcute, dela agitaţiile funcționărimei până 
la mişcarea studenţească, incă tot nepotolită. 

Arătăm, în altă parte a revistei noastre, în ce constă această criză de gu- 
vernare, și care îi este geneza. E o profundă eroare să se creadă că există o altă 
rezolvare a ei decât grabnica înlăturare dela cârma ţării a partidului liberal, sau 
că retragerea într'o lungă perioadă de opoziție a acestuia din urmă, s'ar datora 
în viitor unor neînțelegeri indestine. Iluzia acestei retrageri onorabile, n'o mai păs- 
trează nici d. Ion I. Brătianu. 

Nu. Guvernul libera! se va retrage, prăbuşindu-se printro mărturisire silită 
a propriei sale incapacități de a aduce la îndeplinire programul miraculos. cu a- 
jutorul căruia a făgăduit să indrepte situaţia economică a ţărei. Restul sunt can- 
canuri, subiecte pentru rubrica reportajului politic, conversații de cafenea, — adică 
pierdere de vreme. 


Și lumei nu-i mai arde de așa ceva. 
ION BALINT 

GAZETA RIMATA 


Visul Voevodului 


Articolul împotriva României 
publicat de mine in „Oesterrer- 
chische Rundschau“ la 15 Sep- 
tembrie 1916, -a fost inspirat de 
regele Carol. 

ALEX. VAIDA” ^ 


la întrunirea dela Timişoara 
In curtea jabricei de bere 
Se adunase 'ntreg norodul, 
Căci el ascultă cu plăcere 
Când îi vorbeşte „Voevodul“... 
Dar, iată de această dată, 
Rămase în nedumerire, 
Și gloata se 'ntreba mirată, 
Și nu-și veneă de loc în fire, 
Cum a putut dejunctul Sire, 
(Din altă lume, negreșit) 
Pe domnul Vaida să-l inspire 
Cu doi ani... după ce-a murit? 


A fost aci, telepatie, 

Ori vre-o criză de nevroză? 
A fost, mă rog, catalepsie, 
Sau, iarăș, o metempsichoză? 
Secretul numai eu îl ştiu 
Căci prin ştiinţele oculte, 

Am obținut un „interviev“, — 
Şi Răposatul mi-a spus multe. 
Nu, wa fost nic. telepatie, 

Și nici o criză de nevroză 
N'a fost, mă rog, catalepsie, 
Și, mai puţin, metemsichoză... 

A fost un alt soi de minune: 
- Din Argeș, adormitul Domn, 
Trei zile după 'ngropăciune 
Sa arătat la Vaida 'n somn 
Și i-a grăit așa: i 

— „Amice 
„Nu te speria, și fii pe pace, 
„Dar să ţii minte ce ţi-oi zice, 
„Și jură-mi că aşa vei face. 
„De-aici din viața mea eternă 
„Departe văd ce-o să se 'ntâmple, 
„Ridică-ți capul de pe pernă, 
„Și dă-ți cu apă pela tâmple, 
„Să te trezești, și să m'asculți! 
„Văd pe Carpaţi o *ntreagă oaste, 
„Flăcăi voinici, frumoşi şi mulți... 
„Tot cățărându-se pe coaste, 
„Ei urcă muntele înalt, 
„Și așa cum tot încep să crească, 
„Pornesc cu iureş la asalt: 
„E oastea noastră românească, 


„Și vine să vă desrobească!..“ 


„O, mulți cădea-vor, secerați, 
„Cum se vor repezi în val, 
„Sburând cu dragoste spre fraţi, 
„Spre "'ndureratul vost, Ardeal!“ 


„Atunci, Voivoade, cu știință, 
„Să te prezinţi, umil, la Burg, 
„Și 'ngenunchiind, să juri credință ` 


„La tronul scumpului Habsburg...“ 
$ 


Astăzi e lucru cunoscut, 
Că Vaida astfel a făcut. 
SPIRITISTUL MORFEU 

INSEMNĂRI 


Comemorarea lui Gh. Pop de Bă- 
sești. Duminică 6 Mai se va face la 
Băsești sfințirea monumentului înălțat 
în amintirea fostului președinte al 
partidului național şi al marei adunări 
“dela Alba lulia. lată programul ace- 
stor serbări. 

De dimineaţă, la ceasurile 9, se va 
oficia un serviciu religios în biserica 
românească din Băsești, după care la 
orele 11 asistența va pleca in pele- 
rinaj la mormântului neuitatului ba- 
dea Gheorghe. Aci se va face sfințirea 


momentului ridicat la mormânt, şi se 


vor ţine cuvântări comemorative. O 
parte din oaspeţi vor lua masa la di 
şi dna Hossu-Longin ; restul publicu- 
lui va participa la un ospăț popular 
în localul școalei. 

La dispoziţia acelor cari vor lua 
parte la pioasa sărbătoare vor sta trei 
trenuri speciale. Călătoria se va face 
cu reducere de 50 la: sută. 

ladeninăm pe cetitorii noștri să ia 
parte în număr cât mai numeros la 
acest omagiu adus uneia din cele mai 
curate figuri de pe vremea luptelor 
noastre naţionale; își fac astfel o su- 
fletească datorie de recunoștiință față 
de un intreg trecut. 


Revoluția din România. Abia acum 
suntem in măsură să apreciem in toată 





intinderea lui, ecoul pe care Pau avut 
în străinătate, şi mai ales dincolo de 
Ocean, ridicolele întruniri dela Bucu- 
reşti ale tovărăşiei naţional-țărăniste. 
Avem subt ochii noştri în momentul 
acesta, știrile cari au făcut înconjurul 
cablurilor, anunțând „gravele turbu- 
rări“ cari au avut loc deunăzi, când 
cu omerica luptă a dlui Grigore Fili- 
pescu contra pompelor de apă ale primă- 
riei din Capitală. Veștile sunt de-un 
laconism tragic: — „Regele a abdicat, 
în curând se va alege președintele 
republicei. Românii din Ardeal au ce- 
rut alipirea Ardealului la Ungaria.“ 

Enormitățile acestea, cărora li s'a 
făcut onoarea unui turneu telegrafic 
împrejurul pământului, pornesc după 
cum lesne se poate bănui, din oficina 
agențiilor dela Budapesta. E totuş 
demn de reţinut, ce repede se crede 
dela distanţă, în revoluţie. Ah! de-ar 
cunoaşte amicii noştri dela New-York 
Times pe părintele republicei române, 
pe popa Man din Gherla şi pe noul no- 
stru dictator Ghiulukă I. Maniu, re- 
gele Ardealului... Mare lucru, intrade- 
văr, prestigiul depărtărei! 


O vizită princiară. Inconjurat de 
întreg fastul protocolar care întovă- 
rășește de obicei festivitățile oficiale, 
prințul Carol a fost două zile oaspele 

Clujului nostru, pe care-i cunoaşte 
atât de bine. .O potrivire din adins 
aleasă, a purtat cu uşurinţă augusta 
sa preocupare dela o robustă întrecere 
de jocuri atletice la o șezătoare cultu- 
rală. Mens sana. . . 

Prinţul nostru moştenitor, vioi şi 
svelt ca o libelulă, e un îndrăgostit 
al sporturilor, şi urmăreşte cu plăcere 
toate manifestările de educaţie fizică 
ale tineretelui nostru dela oraş, prea 
multă vreme țintuit între tristele zi- 
duri ale clădirilor greoaie. Dar, în 
mijlocul însoţitorilor săi am revăzut 
și câțiva distinşi oameni de litere, dnii 
Gh. D. Mugur, Nichifor Crainic şi lon 
Pillat. La festivalul dela Teatrul Na- 
tional, cel dintâi ne-a lămurit în cu- 


vinte potolite şi totuş însutieţite, nă- 


zuința frumosului aşezământ cultural : 
Fundația principele Carol. Cei doi ti- 
neri poeţi, cari au incadrat programul 
alesei seri, au cetit poezii pline de 
culoare şi de avânt. 


Steagurile aninate pela toate casele 
clujene, — nu totdeauna sincer des- 
făşurate, — s'au dat jos. Vizita prin- 
ciară s'a scuturat de convenționalul 
banchetelor şi al recepţiilor. In urma 
ei, rămân însă câteva cuvinte drepte 
şi adevărate, o lozincă indispensabilă 
pentru reintegrarea sufletească a no- 
ilor provincii: „mobilizarea culturală“. 
Nu zadarnic a vorbit Principele acesta 
tânăr şi inimos, despre a doua oaste 
a țărei, despre armata păcii, destinată 
să cucerească inimile cu - farmecul 
gândirei româneşti. Am realizat, într 
adevăr întregirea politică fără a câş- 
tiga în acelaş timp complecta liberare 
intelectuală. Duşmanul milenar, influ- 
ența mentalităței străine, e greu de 
scos din tranşeele sufleteşti in care 
S'a cuibărit de-atâta vreme. 


lată ce avem de făcut aci, pe pă- 
mântul acestui Ardeal recâștigat pe 
seama vechilor noastre tradiţi; de ci- 


vilizația latină. Indemnul vine de sus, 
— ar fi păcat să nu fie ascultat. 

Din parte-ne, credem că Fundaţia 
principelui Carol, care se prezintă 
până acum mai mult subt înfățișarea 
intenţiilor bune ale întemeietorului ei, 
va fi în primele rânduri, răspunzând 
cea dintâi la semnalul generosului a- 
salt către lumină. 


Epidemia tantiemelor. Aflăm cu 
Oarecare surprindere despre alegerea 
ca membru în consiliul de admini- 
strație la Intreprinderile forestiere din 
Cluj, a episcopului Frențiu dela Ora- . 
dea-mare. Se vede că epidemia tan- 
tiemelor se întinde, cu paşi amenin- 
țători. D. Al. Vaida dela fabrica Ren- 
ner a făcut repede școală. 

Decât, avem şi noi unele mici ob- 
servări de făcut, cu privire la prezenţa 
oarecum nepotrivită a înaltei fețe bi- 
sericești în mijlocul vârtejului finan- 
ciar al unor atât de lumești întreprin- 
deri. Parcă preocupările spirituale ale: 
unui conducător de suflete nu s'ar 
împăca tocmai bine cu poita foarte 
materială, a jetoanelor de prezenţă. 
P. S. Frențiu figurează și în consiliul 
de adminstraţie al Reșiţei. Pe când la 
Gantz sau la Marmorosch, Prea Sfin- 
ţia Ta? 

Aşteptăm. Dar, după cât ne aducem 
aminte, există anumite instrucțiuni dela 
Sf. Scaun, cari înterzic episcopilor să 
participe în conducerea societăţilor pe 
acţiuni. Sau ne înşetăm? 


„Cuziștii. . .“ Veşnic neobosite sunt 
resursele de imaginaţie ale ziarelor 
domnilor lacob Rosenthal şi Albert 
Honigman, când e vorba să se „înfie- 
reze“ mişcarea universitară. Pentru a- .. 
ceşti copii frământați de nelinişte ai 
mizeriilor de după răsboi, în îndârji- 
rea cărora sunt desigur și unele gre- 
șeli, spiritul larg și democratic al ju- 
pânilor dela Lupta şi Adevărul e se- 
ver și neîndurător. Studenţii sunt niște 

E 


<iomăgași, studenţii sunt nişte mu- 
coși, obrasnici, studenţii sunt nişte hu- 
ligani, — studenţii sunt. . . cuziști? 

Aceasta e cea mai nouă ironie, pe 
care cuscrii şi cumetrii dlui Adolf 
Ștern o aruncă celor cincisprezece mii 
de studenţi dela Facultăţile din ţară, 
Chinuiți de atâtea întrebări şi purtaţi 
de o netăgăduită insuflețire. 

Pentruce nu se deranjează oare cei 
dela Adevărul şi dela Lupta să des- 
cifreze puţin această volbură a unei 
generaţii chemată să conducă Româ- 
nia de mâine ? Pentruce nicio privire 
atentă, nicio bunăvoință, niciun inte- 
res, măcar reportericesc, pentru dure- 
rile ei reale? 

Hei, dacă ar fi vorba cel puţin de 
complicii „vărului“ Max Goldştein. . . 
Ce valuri: de emoție Par cuprinde pe 
d. Iacob Rozenthal şi cum ar suspina 
de îndurerat d. Albert Honigman !... 


- Dar aşa : Pentru niște... „cuziști“ ? 


Cine se deranjează ? 


Boilă biruitorul, frații Goga ca- 
lomniatori. Cu prilejul unei discuţiuni 
care nu ne priveşte, d. Romul Boilă, 
actual profesor la Universitate, fost 
şef al resortului de alimentare şi in 
permanenţă nepot al dlui Iuliu Maniu, 
redeschide o afacere îngropată în do- 
sarele Curţei cu juri din București, in- 
Sinuând că ziarul Renașterea Română, 
azi încetat din viaţă, a fost condam- 
nat cândva pentrucă s'a încumetat să 
atace onorabilitatea ilustrului fruntaş 
din Dicio-Sân-Mărtin. Cu alte cuvinte, 
„fraţii Goga“ sunt nişte calomniatori, iar 
d. Boilă se prezintă subt armura unui 
martir biruitor. 


Din nenorocire, trebuie să intervenim 


“pentru a pune lucrurile la punct, risi- 


pind astfel o iluzie atât de scumpă 
adresarilor noștri. 

E adevărat că d. Romul Boilă a dat 
în judecată ziarul Renașterea Română, 
care apărea acum trei ani la București 


, 


subt direcția d-lui Eugen Goga. Dar 
tot atât de adevărat este, că înainte 
de judecarea procesului la Curtea cu 
jurați, curajosul d. Romul Boilă și-a 
retras acțiunea sa, rămânând ca acu- 
zația să fie susținută numai de către 
procuror. Astăzi toată chestiunea e in- 
chisă, în urma unui cunoscut decret 
de amnestie, pe care nu noi l'am cerut. 


Dar, d. Romul Boilă să nu fie su- 
părat. Făgăduim că în, scurtă vreme 
îi vom da din nou prilejul să-şi încer- 
ce norocul în fața judecăței, plângân- 
du-se că Pam colomniat. Suntem siguri, 
de data aceasta nu va mai interveni 
amnestia pentru a zădărnici desbate- 
rile unei cauze atât de interesante, ca 
aceea ridicată în jurul activităţei unuia 
din cei mai silitori membri ai fostului 
Consiliu dirigent. D. Romul Boilă să-și 
ia însă şi domnia-sa obligaţia de a 
nu mai renunța la plângerea odată fà- 
cută, cum s'a întâmplat la Bucureşti. 


In chipul acesta, să fie încredinţat, 
că nu va mai fi încă odatà biruitor, 


Colaboratorii d-lui Brauer. Am re- 
levat odată hazlia împrejurare în care 
directorul politic al ziarului Dimineața, 
cunoscutul d. Graur (Brauer) a avut 
inspiraţia să angajeze colaborarea ex- 
ternă a „unui creştin“, pentru a scrie 
un articol ocazional de Paşti. (Aceasta 
spre deosebire de d. Emil Honigman 
dela Presa, care la confecţionat din 
propria sa evlavie ortodoxă). Acum, 
confratele nostru dela Dimineața a re- 


> curs la psendonime noui ; sunt câteva 


zile decând şi-a făcut intrarea victo- 
rioasă in coloanele excelentului coti- 
dian, un redactor nou. — voevodul Bog- 
dan-Dragoş. 

Ni se spune să subt această eroică 
poreclă se ascunde cel mai tânăr fiu 
al ceasornicarului Haimovici din Hâr- 
lău, talentatul poet impresionist, Barbu 
Haimovici. Ideea e foarte ingenioasă, 
Cu vremea, vom vedea reinviate toate 

figurile trecutului nostru: Mihai Vi- 
teazul, Mircea Ciobanul, Petru Rareș... 
Și cu ce plăcere deosebită, vom ceti 
de pildă articolele dlui Iacob Rozen- 
thal atunci când vor fi iscălite simplu 
şi sugestiv: lon-Vodă-cel-Cumplit... 


Contele Apponyi la Bâle. Telegra- ` 


mele au anunțat că faimosul Conte 
- Negru, nepotolitul vrăjmaş al nea- 
mului românesc, a vorbit înaintea „U- 
niunei interparlamentare a minorități- 
lor“, la Bâle, în numele maghiarilor din 
România. Contele Apponyi autorul ce- 
lor mai degradatoare instrumente de 
inchiziție sufletească puse în slujba des- 
naţionalizărei, era indicat să se facă a- 
părătorul drepturilor minorităților. Pă- 
cat că nu. sa găsit cineva, în momen- 
tul acela, să-i cetească din legile sale 
celebre, cu ajutorul cărora urmărea pe 
vremuri maghiarizarea cu forța, nu a 
unei minorități, ci a unei naţionalităţi 
care alcătuia majoritatea populaţiei din 
Ardeal. i 

Ceeace însă, merită și mai multă 
atenţie, e destăinuirea pe care o face 
oficiosul guvernamental, că d. Apponyi 
a vorbit la Bâle împuternicit fiind de 
d. baron losika, preşedintele partidului 
naţional-maghiar din Ardeal şi mem- 
bru în senatul României, care, inainte 
de a da procură fostului ministru al 
Instrucției publice, a avut o întreve- 
dere la Balaton, cu amiralul Horthy. 

E o chestiune care ar putea fi puţin 
lămurită .,. 


Versurile glumețe. E interesant să 
constatăm, pentru a ilustra preferinţele 
presei transilvănene de astăzi (căci 





despre cea de ieri abia se mai pă- 
strează o palidă amintire), ce anume 
lucruri din revista aceasta nu sunt pe 
placul confraţilor noştri dela Patria.. 
Deunăzi, ne-am trezit cu o violentă 
ieşire plină de indignare cetăţenească 
în urma unui articol de critică literară. 
despre novelele dlui lon Agârbiceanu. 
Era, se vede, incă unul din punctele: 
sensibile ale partidului naţional. Astăzi, 
bătăiosul organ al comitetului de-o: 
sută polemizează, foarte încruntat, cu 
cronicele rimate din Țara Noastră, 
invățându-ne că nu aşa, cu versuri. 
glumeţe, se tămăduiesc necazurile de 
cari sufăr cei optsprezece milioane de 
români. 

Se înțelege dela sine, că înţeleapta: 
gravitate a domnilor dela Patria po- 
sedă leacuri irezistibile pentru toate 
răcilele  actualităţei. Cetitorii acelei 
cumpătate publicații de studii : docu- 
mentate și cercetări laborioase au a- 
preciat demult stilul ales şi priceperea. 
universală. care transpiră din bogatele 
sale coloane. Ei ştiu, deasemeni, că 
Țara Noastră, în afară de versurile 
glumeţe dela cronica rimată ma pu- 
blicat nicicând vreun articoi, în care 
să se examineze problemele la ordinea 
zilei, ori să se caute îndrumări pen- 
tru rezolvarea fericită a multiplelor 
necesități ale ţărei. Intre Țara Noa- 
stră şi monitorul adversarilor stabilim 
totuş o mică diferență: Noi am de- 
stinat o rubrică specială unor apre- 
cieri vesele asupra politicei, Patria în. 
schimb este în întregimea ei profund 
umoristică, începând dela articolul 
de fond, până la ultima informaţie... 





REDACTOR RESPONSABIL: ALEXANDRU A. HODOȘ 

